*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 18ης Δεκεμβρίου 1987

σχετικά με μια διαδικασία του άρθρου 85 της συνθήκης ΕΟΚ

(IV/31.017 - Fisher-Price/Quaker Oats Ltd - Toyco)

(Το κείμενο στην αγγλική γλώσσα είναι το μόνο αυθεντικό)

(88/86/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 17 του Συμβουλίου της 6ης Φεβρουαρίου 1962: πρώτο κανονισμό εφαρμογής των άρθρων 85 και 86 της συνθήκης (1), όπως τροποποιήθηκε τελευταία με την πράξη προσχώρησης της Ισπανίας και της Πορτογαλίας, και ιδίως τα άρθρα 3 και 15,

την αίτηση που υπέβαλε στην Επιτροπή η εταιρεία Duffy Group Ltd, Orwell Shopping Center, Wellington Road, Templeogue, Dublin 12, Ireland, στις 12 Αυγούστου 1983, επικαλούμενη παράβαση των κανόνων ανταγωνισμού από την Quaker Oats Ltd,

την απόφαση της Επιτροπής της 11ης Ιουλίου 1986 για έναρξη έρευνας σχετικά με την υπόθεση αυτή,

Αφού κάλεσε τις ενδιαφερόμενες επιχειρήσεις να απαντήσουν στις εναντίον τους αιτιάσεις, σύμφωνα με το άρθρο 19 παράγραφος 1 του κανονισμού αριθ. 17 και με τον κανονισμό αριθ. 99/63/ΕΟΚ της Επιτροπής της 25ης Ιουλίου 1963 για τις ακροάσεις που προβλέπονται στο άρθρο 19 παράγραφοι 1 και 2 του κανονισμού αριθ. 17 (2),

Μετά από τη διαβούλευση με τη Συμβουλευτική Επιτροπή Συμπράξεων και Δεσποζουσών Θέσεων,

Εκτιμώντας ότι:

Ι. ΠΡΑΓΜΑΤΙΚΑ ΠΕΡΙΣΤΑΤΙΚΑ

(1) Η υπόθεση αφορά τους περιορισμούς των παράλληλων εισαγωγών παιχνιδιών Fisher-Price από το Ηνωμένο Βασίλειο προς την Ιρλανδία από το 1982 μέχρι το 1985.

Α. Οι επιχειρήσεις

α) Quaker Oats/Fisher-Price

(2) Η Quaker Oats Company Inc. με έδρα το Σικάγο των Ηνωμένων Πολιτειών της Αμερικής εξειδικεύεται στην κατασκευή και πώληση ειδών παντοπωλείου και παιχνιδιών. Το 1983 οι επιχειρήσεις παιχνιδιών αντιπροσώπευαν το 20 % περίπου των συνολικών της πωλήσεων. Το 1986 το ποσοστό αυτό μειώθηκε σε 13 % περίπου. Έχει θυγατρικές εταιρείες σε πολλές χώρες στον κόσμο και στα περισσότερα κράτη μέλη της Ευρωπαϊκής Κοινότητας.

(3) Η Fisher-Price είναι τμήμα της εταιρείας Quaker Oats Company Inc. που ασχολείται με την κατασκευή και πώληση παιχνιδιών. Στα περισσότερα κράτη μέλη της ΕΟΚ υπάρχουν τοπικά τμήματα της Fisher-Price που υπάγονται στην τοπική θυγατρική της Quaker Oats. Η θυγατρική της Quaker Oats στο Ηνωμένο Βασίλειο είναι η Quaker Oats Ltd.

(4) Οι ευρωπαϊκές δραστηριότητες της Fisher-Price συντονίζονται από την Fisher-Price Europe η οποία αποτελεί, από νομική και φορολογική άποψη, τμήμα της Quaker Oats Ltd.

(5) Ένα άλλο τμήμα της Quaker Oats Ltd, η Fisher-Price UK, έχει την ευθύνη των πωλήσεων στο Ηνωμένο Βασίλειο, όπου πωλεί, ως επί το πλείστον, κατευθείαν στους λιανοπωλητές, και στην Ιρλανδία, όπου έχει διορίσει έναν τοπικό αποκλειστικό διανομέα, την Macaulay. Επιπλέον, η Fisher-Price UK είναι υπεύθυνη για τις πωλήσεις στη Δανία.

(6) Ο κύκλος εργασιών της Fisher-Price στην Ευρωπαϊκή Κοινότητα (χωρίς να υπολογίζονται η Ισπανία και η Πορτογαλία) ήταν το 1983 (φορολογικό έτος) 67 411 000 αμερικανικών δολαρίων, που κατανέμονται ως εξής:

Το 1984 (φορολογικό έτος), ο κύκλος εργασιών ήταν 59 779 000 αμερικανικά δολάρια. Το καθαρό κέρδος, μετά την αφαίρεση του φόρου για το οικονομικό έτος που λήγει στις 30 Ιουνίου 1984 ήταν 4 157 000 αμερικανικά δολάρια, συγκρινόμενο με τα κέρδη ύψους 5 333 000 αμερικανικών δολαρίων το 1983, 3 831 000 αμερικανικών δολαρίων το 1982 και 10 664 000 αμερικανικών δολαρίων το 1981.

Ο κύκλος εργασιών της Quaker Oats Inc. ήταν 3 670 εκατομμύρια αμερικανικά δολάρια ανά τον κόσμο το 1986 και 3 520 εκατομμύρια αμερικανικά δολάρια το 1985.

β) Toyco

(7) Η εταιρεία Toyco Ltd (που αναφέρεται στο εξής σαν «Toyco» ) είναι όμιλος αγοραστών που βρίσκεται στη Βόρεια Ιρλανδία και εξειδικεύεται στο εμπόριο παιχνιδιών. Η Toyco είναι η ίδια μέλος της Toymaster Ltd, κεντρικού ομίλου αγοραστών στο Ηνωμένο Βασίλειο. Στις αρχές του 1983 η Toyco είχε είκοσι δύο μέλη, τρία από τα οποία ήταν ιρλανδικές εταιρείες, οι Duffy Group, Tony Duffy και David Furlong.

Ο κύκλος εργασιών της Toyco το 1984 ανερχόνταν σε 2 200 000 λίρες στερλίνες από τις οποίες 130 000 λίρες στερλίνες αντιστοιχούσαν στα προϊόντα Fisher-Price.

Η Toyco έχει διάφορες δραστηριότητες. Σε ορισμένες περιπτώσεις ενεργεί σαν αντιπρόσωπος. Διαβιβάζει τις παραγγελίες των μελών της και οι παραδόσεις των εμπορευμάτων και οι πληρωμές γίνονται κατευθείαν από τους προμηθευτές και τους λιανοπωλητές. Άλλοτε ενεργεί ως χονδρέμπορος. Οι λιανοπωλητές της υποβάλλουν τις παραγγελίες τους μέσω αυτής, τα παραγγελθέντα προϊόντα παραδίδονται στον όμιλο αγοραστών ο οποίος τα αποστέλλει στους λιανοπωλητές, συντάσσει τα τιμολόγια των λιανοπωλητών επ' ονόματί της και πληρώνει τους προμηθευτές.

Όσον αφορά τις παραγγελίες των ιρλανδικών μελών για προϊόντα της Fisher-Price, η Toyco ενήργησε σαν χονδρέμπορος. Τα προϊόντα παραδόθηκαν στην Toyco και πωλήθηκαν εκ νέου στους ιρλανδούς λιανοπωλητές. Τα τιμολόγια εκδόθηκαν από την Toyco, στάλθηκαν στους ιρλανδούς λιανοπωλητές και εξοφλήθηκαν απ' αυτούς προς την Toyco. Η Fisher-Price δεν αναγνώρισε σαν πελάτες τα τρία ιρλανδικά μέλη· επομένως, καμιά άμεση παράδοση ούτε πληρωμή δεν μπορούσε να γίνει από την Fisher-Price προς τα τρία ιρλανδικά μέλη, αλλά μόνον από τη Fisher-Price προς την Toyco, η οποία παρέδωσε τότε τα εμπορεύματα και εισέπραξε την πληρωμή.

γ) Η Duffy Group

(8) Η Duffy Group Ltd, με έδρα το Δουβλίνο, είναι ιρλανδική εταιρεία που εξειδικεύεται στο εμπόριο παιχνιδιών. Έχει τρία καταστήματα στην περιοχή του Δουβλίνου.

Ο κύκλος εργασιών της Duffy Group το 1984 ανερχόταν σε 656 000 ιρλανδικές λίρες, από τις οποίες 39 000 ιρλανδικές λίρες αντιστοιχούσαν στη Fisher-Price.

(9) Το 1979 η εταιρεία αυτή ίδρυσε θυγατρική στη Βόρεια Ιρλανδία με την επωνυμία Duffy Group NI Ltd, με σκοπό την αγορά παιχνιδιών από το Ηνωμένο Βασίλειο για εξαγωγή προς την Ιρλανδία. Για το σκοπό αυτό, η Duffy Group NI έγινε μέλος της Toyco Buying Group και, επομένως, μπορούσε να αγοράζει προϊόντα της Fisher-Price σε σημαντικά χαμηλότερες τιμές.

Τα προϊόντα αυτά αποστέλλονται εν συνεχεία στην εταιρεία Duffy Group Ltd στο Δουβλίνο. Το σύστημα εφαρμόστηκε μέχρις ότου η Fisher-Price αρνήθηκε την παράδοση προϊόντων στη Toyco εφόσον κάποια από τα μέλη της τα εξήγαγαν στην Ιρλανδία.

Β. Το προϊόν και η αγορά

(10) Η Fisher-Price κατασκευάζει και διανέμει ευρύ φάσμα παιχνιδιών. Εντούτοις, οι δραστηριότητες της εταιρείας συγκεντρώνονται κυρίως στην αγορά του προσχολικού παιχνιδιού, δηλαδή σε προϊόντα που απευθύνονται σε παιδιά ηλικίας μέχρι 5 ετών.

(11) Το μερίδιο της Fisher-Price στη συνολική αγορά παιχνιδιών της ΕΟΚ (μη συμπεριλαμβανομένων της Ισπανίας και της Πορτογαλίας) είναι περίπου 3 %. Το μερίδιο αυτό διαφέρει ανάλογα με το κράτος μέλος και την επιμέρους αγορά. Στο Ηνωμένο Βασίλειο και στην Ιρλανδία το μερίδιο της Fisher-Price στη συνολική αγορά παιχνιδιών το 1984 ήταν 3 %. Η Fisher-Price συγκαταλέγεται μεταξύ των μεγαλύτερων επιχειρήσεων στον κλάδο των προσχολικών παιχνιδιών. Σ' αυτήν την επιμέρους αγορά, το μερίδιό της στο Ηνωμένο Βασίλειο και την Ιρλανδία ανέρχεται στο 9 %.

(12) Οι τιμές των προϊόντων της Fisher-Price διέφεραν από το ένα κράτος μέλος στο άλλο. Ιδιαίτερα, η διαφορά μεταξύ των τιμών του Ηνωμένου Βασιλείου και των τιμών που εφαρμόζονταν από τη Macaulay στην Ιρλανδία ήταν αρκετά μεγάλη κατά τα έτη 1981 έως 1985, ώστε να προτρέπει τους ιρλανδούς εμπόρους να αγοράζουν στο Ηνωμένο Βασίλειο και ειδικά στη Βόρεια Ιρλανδία παρά το ότι το κέρδος από τις συναλλαγές αυτές μειωνόταν προοδευτικά.

Όσον αφορά τα είκοσι προϊόντα της Fisher-Price που πωλούνται περισσότερο στην Ιρλανδία, η διαφορά ανερχόταν, ανάλογα με τα προϊόντα, σε +35 % το 1981, +24 % το 1982, +30 % το 1983, +24 % το 1984 και +18 % το 1985. Γ. Τα μέτρα κατά των παράλληλων εισαγωγών

(13) Σε επιστολή της 28ης Απριλίου 1981, ο διευθυντής της Fisher-Price του Ηνωμένου Βασιλείου, αρμόδιος για τη Βόρεια Ιρλανδία, διευκρίνιζε στην Toyco ότι «είναι ρητός όρος των συμφωνιών (μας) με τους ομίλους αγοραστών να δίδονται οι παραγγελίες απευθείας στα σχετικά καταστήματα λιανικής πώλησης και τα τιμολόγια να αποστέλλονται στα κεντρικά γραφεία του ομίλου αγοραστών προς πληρωμή». Η Fisher-Price, που αντιπροσωπεύεται στην Ιρλανδία από έναν αποκλειστικό διανομέα, πρότεινε, στην ίδια επιστολή, στην Duffy Group Ltd, που είναι εγκατεστημένη στην Ιρλανδία, «να έρθει σε επαφή με τους αντιπροσώπους (μας) στο Eire, W.D. Macaulay του Δουβλίνου, ώστε (ο κύριος Duffy) να μπορεί να αγοράζει απευθείας απ' αυτούς».

(14) Σε επιστολή της 25ης Νοεμβρίου 1982, η Toymaster Ltd διαβεβαίωσε τη Fisher-Price UK ότι άσκησε πίεση στην Toyco να διακόψει τις παραγγελίες από τα ιρλανδικά μέλη της. Σύμφωνα με την επιστολή αυτή, η Toymaster Ltd έλαβε από το διευθυντή της Toyco την «απόλυτη διαβεβαίωση ότι δεν πρόκειται να αποσταλούν άλλα προϊόντα στα άτομα που αναφέρετε - (τα τρία ιρλανδικά μέλη) ».

(15) Σε επιστολή προς το διευθυντή της Toyco, της 23ης Νοεμβρίου 1982, η Fisher-Price UK προειδοποίησε ότι «σε περίπτωση μη συγκεκριμένης διαβεβαίωσης εκ μέρους σας (Toyco) ότι δεν θα εφοδιάζετε τα μέλη της Toyco στη Νότια Ιρλανδία, δεν θα έχω άλλη επιλογή (ο γενικός διευθυντής πωλήσεων της Fisher-Price) παρά να κλείσω το λογαριασμό της Toyco Buying Group».

Από το Νοέμβριο του 1982 μέχρι τον Αύγουστο 1985, η Toyco, υπό την αυξημένη πίεση εκ μέρους της Fisher-Price UK, δεν ήταν πλέον σε θέση να δέχεται καμιά παραγγελία από τα ιρλανδικά μέλη της για τα παιχνίδια Fisher-Price.

(16) Φαίνεται ότι οι περιορισμοί στις εξαγωγές ανάμεσα στο Ηνωμένο Βασίλειο και την Ιρλανδία σταμάτησαν, σύμφωνα με την επιστολή της Fisher-Price Europe προς την Toyco, της 5ης Αυγούστου 1985, που την ενημέρωνε ότι η Fisher-Price «δεν θα ξαναρνηθεί ποτέ να εφοδιάσει οποιονδήποτε πελάτη, ακόμη και όμιλο αγοραστών, ή άλλον, που στη συνέχεια επιθυμεί να προμηθεύσει λιανοπωλητές ή χονδρέμπορους στη Νότια Ιρλανδία ή οποιαδήποτε άλλη χώρα της ΕΟΚ».

Επιπλέον, υπόμνημα της 19ης Αυγούστου 1985 στάλθηκε από τη Fisher-Price σε όλο το «προσωπικό πωλήσεων, στους διευθυντές λογιστικών υπηρεσιών, διευθυντές πωλήσεων, στο τμήμα πωλήσεων με ηλεκτρονικά μέσα, στην υπηρεσία πωλήσεων, στη διαχείριση πιστώσεων . . .», για να τους εξηγηθεί η εμπορική πολιτική της Fisher-Price στο εσωτερικό της Κοινότητας, σε σχέση με την κοινοτική νομοθεσία περί ανταγωνισμού.

(17) Κατά συνέπεια, φαίνεται ότι υπήρξαν περιορισμοί στο εμπόριο των προϊόντων της Fisher-Price μεταξύ του Ηνωμένου Βασιλείου και της Ιρλανδίας, για ένα διάστημα τουλάχιστον από το Νοέμβριο του 1982 μέχρι τον Αύγουστο του 1985.

Έχοντας υπόψη τις διαφορές τιμών που εξακολουθούσαν να υπάρχουν κατά την υπό εξέταση περίοδο, μπορεί να συναχθεί το συμπέρασμα ότι οι παράλληλες εξαγωγές από το Ηνωμένο Βασίλειο προς την Ιρλανδία, θα μπορούσαν να είναι σημαντικά ανώτερες αν δεν είχαν εφαρμοσθεί οι προαναφερθείσες περιοριστικές πρακτικές.

ΙΙ. ΝΟΜΙΚΗ ΕΚΤΙΜΗΣΗ

Α. Άρθρο 85 παράγραφος 1

(18) Τόσο η Quaker Oats Ltd όσο και η Toyco Ltd είναι εταιρείες κατά την έννοια του άρθρου 85 παράγραφος 1. Όσον αφορά την Toyco, οι δραστηριότητές της σε σχέση με τα ιρλανδικά μέλη ήταν δραστηριότητες χονδρέμπορου και όχι αγοραστή. Αυτό προκύπτει σαφώς από τα ακόλουθα γεγονότα:

- τα τιμολόγια εκδόθηκαν και τα προϊόντα παραδόθηκαν από την Toyco προς τα ιρλανδικά μέλη,

- η Toyco είχε λογαριασμό σαν όμιλος αγοραστών στη Fisher-Price, ο οποίος ήταν διαφορετικός από τους ατομικούς λογαριασμούς των μελών. Αυτός ο λογαριασμός του ομίλου αναφερόταν στην επιστολή της Fisher-Price προς την Toyco με ημερομηνία 23 Νοεμβρίου 1982.

Όποιες και αν είναι οι διφορούμενες δραστηριότητες της Toyco, δεν είναι ανάγκη να αναλυθεί με περισσότερες λεπτομέρειες εάν, όπως ισχυρίστηκε η Quaker Oats Ltd κατά την ακρόαση, η Toyco ενήργησε σαν αντιπρόσωπος, διότι σε όλες τις περιπτώσεις, όσον αφορά τα ιρλανδικά μέλη, η Toyco ενήργησε σαν χονδρέμπορος.

Παρά το ότι τα γεγονότα αυτά επιβεβαιώνονται από αντίγραφα τιμολογίων τα οποία βρίσκονται στην κατοχή της Επιτροπής, επιβεβαιώνονται σιωπηρώς και από την Quaker Oats Ltd. Αν η Toyco δεν ήταν χονδρέμπορος, η Quaker Oats Ltd θα είχε προβεί σε παραδόσεις κατευθείαν στα μέλη του ομίλου αγοραστών. Στην περίπτωση των τριών ιρλανδικών μελών, η Quaker Oats Ltd θα είχε τότε απλώς αρνηθεί να εφοδιάσει αυτούς τους τρεις λιανοπωλητές για να προστατεύσει τη Macaulays, αποκλειστικό της διανομέα στην Ιρλανδία. Δεν θα χρειαζόταν να απειλήσει την Toyco με « κλείσιμο του λογαριασμού» της, όπως έκανε.

(19) Η Επιτροπή συμπεραίνει ότι η συμπεριφορά της Quaker Oats Ltd αφενός και της Toyco αφετέρου συνιστούσαν συμφωνία βάσει του άρθρου 85 παράγραφος 1 στον τομέα της αγοράς των παιχνιδιών. Η Toyco, αντιμετωπίζοντας το δίλημμα να παύσει να εμπορεύεται προϊόντα της Fisher-Price ή να παύσει να εφοδιάζει τα ιρλανδικά μέλη, σύμφωνησε με την πρόταση της Quaker Oats Ltd . Το γεγονός ότι η Toyco συναίνεσε υπό ισχυρή πίεση και μάλιστα αντίθετα στο δικό της οικονομικό συμφέρον, δεν εμποδίζει τη διαπίστωση ύπαρξης συμφωνίας (βλ. λ.χ. απόφαση της Επιτροπής της 25ης Νοεμβρίου 1980 Johnson and Johnson (1) και απόφαση του Δικαστηρίου στις συνεκδικαζόμενες υποθέσεις 32/78 και 36-82/78 -BMW Βελγίου (2)).

(20) Η συμφωνία, που ισοδυναμεί με απαγόρευση εξαγωγών, είχε σαν αντικείμενο και αποτέλεσμα τον περιορισμό και τη νόθευση του ανταγωνισμού μέσα στην κοινή αγορά σε μεγάλο βαθμό, δεδομένου ότι εκπονήθηκε και εφαρμόσθηκε κατά τρόπο ώστε να εμποδίσει τους ιρλανδούς εμπόρους να εισαγάγουν προϊόντα της Fisher-Price από άλλα κράτη μέλη της ΕΟΚ.

(21) Η Quaker Oats Ltd είναι μεγάλη βιομηχανία κατασκευής παιχνιδιών. Τα τρία ιρλανδικά μέλη της Toyco των οποίων διακόπηκε ο τακτικός εφοδιασμός σε προϊόντα της Fisher-Price στο Ηνωμένο Βασίλειο, αντιπροσωπεύουν ένα μη αμελητέο τμήμα της ιρλανδικής αγοράς. Επιπλέον, η εν λόγω συμφωνία, εκτός των άμεσων αποτελεσμάτων της στους τρεις διανομείς, αποτέλεσε ασφαλώς γενικότερο κίνητρο και για άλλες ενδεχόμενες παράλληλες εισαγωγές και δημιούργησε πραγματικά και σοβαρά εμπόδια στη διεξαγωγή του εμπορίου μεταξύ Ηνωμένου Βασιλείου και Ιρλανδίας. Είχε άμεση και πραγματική επίδραση στο εμπόριο μεταξύ των κρατών μελών. Κατά συνέπεια εφαρμόζεται το άρθρο 85 παράγραφος 1.

Β. Άρθρο 85 παράγραφος 3

(22) Σύμφωνα με το άρθρο 85 παράγραφος 3 της συνθήκης ΕΟΚ, η Επιτροπή μπορεί, υπό ορισμένες προϋποθέσεις, να επιτρέψει εξαίρεση επιχειρήσεων από την απαγόρευση που αναφέρεται στο άρθρο 85 παράγραφος 1. Η εξαίρεση αυτή, όμως, μπορεί να επιτραπεί μόνον αν η Επιτροπή ενημερώθηκε κανονικά για τη συμφωνία που συνάφθηκε μεταξύ των εταιρειών. Η συμφωνία μεταξύ της Quaker Oats Ltd και της Toyco δεν κοινοποιήθηκε και δεν εμπίπτει στο άρθρο 4 παράγραφος 2 σημείο Ι του κανονισμού αριθ. 17, διότι αναφέρεται στις εξαγωγές μεταξύ των κρατών μελών.

(23) Εν πάση περιπτώσει, η εν λόγω συμφωνία δεν πληροί τις προϋποθέσεις για εξαίρεση, διότι επιβάλλει πολύ σοβαρό περιορισμό που δεν είναι απαραίτητος σε ένα κανονικό σύστημα πωλήσεων και ενδέχεται να αποβεί επιζήμιο για τους καταναλωτές ενός σημαντικού τμήματος της κοινής αγοράς.

Γ. Άρθρο 15 παράγραφος 2 του κανονισμού αριθ. 17

(24) Δυνάμει του άρθρου 15 παράγραφος 2 του κανονισμού αριθ. 17, η Επιτροπή μπορεί να επιβάλει πρόστιμα, στα πλαίσια του άρθρου αυτού, στις περιπτώσεις που είτε εκ προθέσεως είτε εξ αμελείας οι επιχειρήσεις παρέβησαν το άρθρο 85 παράγραφος 1. Κατά τον καθορισμό του προστίμου, η Επιτροπή πρέπει να λάβει υπόψη της όλους τους σχετικούς παράγοντες και, ιδίως, τη σοβαρότητα της παράβασης και τη διάρκειά της.

(25) Η διεύθυνση της Fisher-Price στην Quaker Oats Ltd ενήργησε εκ προθέσεως. Η παράβαση συνίστατο σε ενέργειες που αποσκοπούσαν απευθείας στο διαχωρισμό της μιας εθνικής αγοράς από την άλλη μέσα στην Ευρωπαϊκή Κοινότητα. Διήρκεσε για σημαντικό χρονικό διάστημα. Άρχισε το Νοέμβριο του 1982 και έληξε μόνον τον Αύγουστο του 1985.

Η Επιτροπή θεωρεί, κατά συνέπεια, ότι πρέπει να επιβληθεί πρόστιμο στην Quaker Oats Ltd.

(26) Η Toyco, εξάλλου, δεν ήταν πρόθυμη να περιορίσει τις εμπορικές της επιχειρήσεις με την Ιρλανδία για προφανείς οικονομικούς λόγους. Συμφώνησε να σταματήσει τις προμήθειές της προς τα ιρλανδικά μέλη της μόνον αφού βρέθηκαν κάτω από ισχυρή πίεση με τελεσίγραφο της Quaker Oats Ltd. Με βάση τις εκτιμήσεις αυτές και το γεγονός ότι η Toyco είναι μικρή επιχείρηση που έχει προφανώς βρεθεί σε μειονεκτική θέση από την απώλεια της συμμετοχής της στην Duffy Group και από την απώλεια των συναλλαγών της Fisher-Price με την Ιρλανδία, η Επιτροπή θεωρεί ότι δεν πρέπει να επιβληθεί πρόστιμο στην Toyco.

(27) Όσον αφορά τη σοβαρότητα της παράβασης, έχουν ληφθεί υπόψη οι ακόλουθοι παράγοντες για τον καθορισμό του ύψους του προστίμου που θα επιβληθεί στην Quaker Oats Ltd. Η απαγόρευση εξαγωγής πρέπει να θεωρηθεί σαν σοβαρή παράβαση και η Επιτροπή πρέπει να λάβει υπόψη της το σημαντικό χρονικό διάστημα κατά το οποίο διήρκεσε, παρόλο που τα αποτελέσματά της μειώθηκαν προοδευτικά. Εξάλλου, η Επιτροπή έλαβε υπόψη της την εκτέλεση από την Quaker Oats Ltd ενός προγράμματος βάσει του οποίου συμμορφώθηκε με τους κανόνες περί ανταγωνισμού σε ολόκληρη την Ευρωπαϊκή Οικονομική Κοινότητα, αν και αυτό μόνον μετά από επιθεωρήσεις της Επιτροπής τον Ιούνιο 1985,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η συμφωνία μεταξύ της Quaker Oats Ltd και της Toyco Ltd, που αποσκοπούσε στον περιορισμό των παράλληλων εισαγωγών από το Ηνωμένο Βασίλειο προς την Ιρλανδία, αποτελεί παράβαση του άρθρου 85 παράγραφος 1 της συνθήκης ΕΟΚ.

Άρθρο 2

Επιβάλλεται πρόστιμο 300 000 ECU στην Quaker Oats Ltd. Το πρόστιμο αυτό πρέπει να πληρωθεί:

α) στο λογαριασμό αριθ. 59000204, Επιτροπή των Ευρωπαϊκών Κοινοτήτων, Βρυξέλλες (για πληρωμή σε ECU), Lloyd's Bank plc, The Manager Payments Section, Overseas Centre, Birmingham, PO Box 63, 38q Paradise St., Birmingham B1 2 AB, England, ή

β) στο λογαριασμό αριθ. 108.63.41, Επιτροπή των Ευρωπαϊκών Κοινοτήτων (για πληρωμή σε λίρες στερλίνες) Lloyd's Bank plc, Overseas Department, PO Box 19, 6 Eastcheap, London EC3P 3AB, μέσα σε τρεις μήνες από την ημερομηνία κοινοποίησης της παρούσας απόφασης στην Quaker Oats Ltd. Μετά τη λήξη της προθεσμίας αυτής οφείλονται αυτοδικαίως τόκοι, το επιτόκιο των οποίων ορίζεται από το Ευρωπαϊκό Ταμείο Νομισματικής Συνεργασίας για τις συναλλαγές του σε ECU κατά την πρώτη εργάσιμη ημέρα του μηνός κατά τον οποίο εκδόθηκε η παρούσα απόφαση συν 3,5 %, δηλαδή 10,25 %. Στην περίπτωση που η πληρωμή πραγματοποιείται στο εθνικό νόμισμα των αποδεκτών της απόφασης, πρέπει να εφαρμοσθεί η τιμή συναλλάγματος που ίσχυε κατά την προηγούμενη της ημέρας της πληρωμής.

Άρθρο 3

Η παρούσα απόφαση απευθύνεται στους:

- Quaker Oats Ltd,

Bridge Road,

Southall,

Middlesex UB2 4AG,

United Kingdom,

- Toyco Ltd,

38 Main Street,

Larne,

County Antrim,

Northern Ireland,

United Kingdom.

Η παρούσα απόφαση αποτελεί τίτλο εκτελούμενο σύμφωνα με το άρθρο 192 της συνθήκης ΕΟΚ.

Βρυξέλλες, 18 Δεκεμβρίου 1987.

Για την Επιτροπή

Peter SUTHERLAND

Μέλος της Επιτροπής

(1) ΕΕ αριθ. 13 της 21. 2. 1962, σ. 204/62.

(2) ΕΕ αριθ. 127 της 20. 8. 1963, σ. 2268/63.

(1) ΕΕ αριθ. L 377 της 30. 12. 1980, σ. 16.

(2) Συλλογή 1979, σ. 2435.